Trok tref ses motors in PTAArgieffoto ŉ Vragmotor van 50 ton het Donderdag ses voertuie in Moreletapark, Pretoria, getref nadat die bestuurder glo teen ŉ afdraande beheer oor die voertuig verloor het. Vanessa Jackson, ŉ woordvoerder van ER24, sê die ongeluk het in Solomon Mahlanguweg (Hans Strydomrylaan) naby die Garsfonteinwegkruising plaasgevind. “Die bestuurder kon nie betyds tot stilstand kom nie. Hy het sy bes probeer om uit te swaai om ŉ botsing te vermy, maar het ses voertuie getref voor hy die pad kon verlaat,” het Jackson gesê. Die trok is deur ŉ veld, twee mure en het ook twee groot wilgerbome omgery, voordat dit in die Moreletaspruit tot stilstand gekom het. “Die 46-jarige bestuurder was in die kajuit van die swaarvoertuig vasgekeer en moes uit die wrak gesny word. Hy is na sowat 90 minute bevry en is vir verskeie beserings behandel. Hy is met ŉ ambulans na die Muelmed Mediclinic geneem vir verdere behandeling.” Volgens Jackson het die swaarvoertuig die ander ses voertuie slegs gering beskadig en niemand anders is in die ongeluk beseer nie. Die polisie ondersoek die oorsaak van die ongeluk.